《分龙吟》
宋代·舒岳祥

五月二十分龙雨，今日霏微如下土。
前日何日何霖霪，正是分龙乃如许。
有余不足相乘除，天道人事元非疏。
何龙分得此乡雨，问龙先日何处居。
我昔游三江五湖，江湖处处皆龙潴。
我老归农卧海曲，与龙为隣无猜虞。
一盂饱饭龙所与，一片閒云龙所嘘。
百年地主属老夫，龙来龙去识我无。
神龙饮食与人异，布席欲荐寒泉蔬。
我知雨从龙身落，有时雨过堕蝦鱼。
昔年海上亲眼见，龙出沧溟腾碧虚。
蜿蜒百丈露爪尾，黑水精屡光彻躯。
龙兮只在人头上，人不语龙谁语乎。
我有一寸愚，愿龙听区区。
一村南北异时雨，天公用意何偏枯。
愿龙溥泽均八极，东海苍生诚可吁。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。